Bergenspolitiker fengslet for korrupsjon
De tre ble fengslet onsdag og torsdag denne uken. Byrådsleder Monica Mæland og kommunaldirektør Robert Rastad varslet politiet etter rykter om at en grunneier skal ha betalt kommunalt ansatte for å få sin sak gjennom systemet, skriver Bergensavisen.- Det dreier seg om et pengebeløp som har gått mellom de siktede, og det henger sammen med et ønsket resultat i en kommunalsak. Politiet vil nå etterforske hva som faktisk har skjedd, sier politiadvokat Ole Bjørn Mevatne til VG. Politiadvokaten vil ikke opplyse alder på de siktede, eller hvilket politisk parti den siktede politikeren tilhører. Politikeren er siktet for grov korrupsjon, med en strafferamme på inntil ti års fengsel. BA skriver at en grunneier i Bergen kommune skal ha betalt en eller flere kommunalt ansatte for å få sin sak gjennom i det kommunale apparatet. Kommunen skal ha varslet politiet om saken for tre uker siden. Politikerens forsvarer Rolf Knudsen sier hans klient nekter straffskyld. - Saken er en stor påkjenning for ham, men han vil samarbeide med politiet og vi håper at saken får en snarlig avklaring, sier Knudsen til BA. De tre siktede er alle fengslet for fire uker, de to første i full isolasjon. To av dem har anket fengslingen til lagmannsretten.
En bystyrerepresentant og to forretningsmenn fra Åsane i Bergen er varetektsfengslet, siktet for korrupsjon.